CELEX: 32018D0753
Language: ro
Date: 2018-05-22 00:00:00
Title: Decizia (UE) 2018/753 a Comisiei din 22 mai 2018 de confirmare a participării Irlandei la Directiva 2013/33/UE a Parlamentului European și a Consiliului de stabilire a standardelor pentru primirea solicitanților de protecție internațională

23.5.2018   
            
            
               RO
            
            
               Jurnalul Oficial al Uniunii Europene
            
            
               L 126/8
            
         DECIZIA (UE) 2018/753 A COMISIEI
   din 22 mai 2018
   de confirmare a participării Irlandei la Directiva 2013/33/UE a Parlamentului European și a Consiliului de stabilire a standardelor pentru primirea solicitanților de protecție internațională
   COMISIA EUROPEANĂ,
   având în vedere Protocolul nr. 21 privind poziția Regatului Unit și a Irlandei cu privire la spațiul de libertate, securitate și justiție, anexat la Tratatul privind Uniunea Europeană și la Tratatul privind funcționarea Uniunii Europene, în special articolul 4,
   având în vedere faptul că Irlanda și-a notificat dorința de a accepta Directiva 2013/33/UE a Parlamentului European și a Consiliului din 26 iunie 2013 de stabilire a standardelor pentru primirea solicitanților de protecție internațională (1) și de a-și asuma obligații în temeiul acesteia,
   întrucât:
   
               (1)
            
            
               Directiva 2013/33/UE a fost adoptată la 26 iunie 2013. Statele membre au avut obligația de a asigura intrarea în vigoare a actelor cu putere de lege și a actelor administrative necesare pentru a se conforma directivei până la 20 iulie 2015.
            
         
               (2)
            
            
               Prin scrisoarea din 24 ianuarie 2018, Irlanda și-a notificat dorința de a accepta Directiva 2013/33/UE și de a-și asuma obligații în temeiul acesteia.
            
         
               (3)
            
            
               La 20 februarie, la 4 aprilie și la 9 aprilie 2018, Irlanda a transmis Comisiei proiecte de reglementări de transpunere a Directivei 2013/33/UE în legislația națională. Proiectele de reglementări sunt în curs de finalizare.
            
         
               (4)
            
            
               Întrucât condițiile pentru participarea Irlandei au fost îndeplinite, ar trebui să se confirme participarea Irlandei la Directiva 2013/33/UE, în conformitate cu procedura prevăzută la articolul 331 alineatul (1) din Tratatul privind funcționarea Uniunii Europene.
            
         
               (5)
            
            
               Sunt necesare măsuri tranzitorii pentru ca Irlanda să poată finaliza procedura de adoptare a actelor cu putere de lege și a actelor administrative necesare pentru a se conforma Directivei 2013/33/UE. Având în vedere că Irlanda se află deja într-un stadiu avansat de pregătire a proiectelor de măsuri de transpunere a directivei în legislația națională în vederea adoptării acestora, se consideră rezonabil să se dispună ca Irlanda să finalizeze procedura cel târziu la 30 iunie 2018,
            
         ADOPTĂ PREZENTA DECIZIE:
   Articolul 1
   (1)   Se confirmă participarea Irlandei la Directiva 2013/33/UE.
   (2)   Directiva 2013/33/UE se aplică Irlandei în conformitate cu prezenta decizie începând de la 24 mai 2018.
   Articolul 2
   Irlanda adoptă actele cu putere de lege și actele administrative necesare pentru a se conforma Directivei 2013/33/UE cel târziu până la 30 iunie 2018. Irlanda comunică de îndată Comisiei textul acestor acte. Aceste dispoziții conțin o trimitere la Directiva 2013/33/UE sau sunt însoțite de o asemenea trimitere la data publicării lor oficiale. Irlanda stabilește modalitatea de efectuare a acestei trimiteri.
   Articolul 3
   Prezenta decizie intră în vigoare la 24 mai 2018.
   
      Adoptată la Bruxelles, 22 mai 2018.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 180, 29.6.2013, p. 96.